Tere Sammallahti

Tere Andreas Sammallahti (s. 5. elokuuta 1981) on suomalainen kansanedustaja, rakennusinsinööri ja tubettaja. Sammallahti valittiin kokoomuksen ehdokkaana valtuutetuksi Espoon kaupunginvaltuustoon vuoden 2021 kuntavaaleissa. Hän tuli valituksi eduskuntaan vuoden 2023 eduskuntavaaleissa Uudenmaan vaalipiiristä.
Sammallahti valittiin Länsi-Uudenmaan hyvinvointialueen aluevaltuustoon vuoden 2022 aluevaaleissa, mutta hän erosi luottamustoimestaan huhtikuussa 2023 päästyään eduskuntaan vedoten ajan riittämättömyyteen. Aluevaltuustossa hän toimi valmius- ja turvallisuuslautakunnan puheenjohtajana.
Vuosina 2019–2020 Sammallahti toimi ajatuspaja Liberan sisältöjohtajana ja muuten hän on työurallaan toiminut rakennusalan yrityksissä muun muassa teknisenä suunnittelijana.
Elämäkerta.
Sammallahti syntyi Helsingissä5. elokuuta 1981, mutta varttui Oulussa. Hän valmistui talotekniikan insinööriksi Oulun ammattikorkeakoulusta vuonna 2007. Master of Engineering in civil engineering (M. Eng.) -ylemmän korkeakoulututkinnon hän suoritti Yhdysvalloissa vuonna 2011. Sammallahti on työskennellyt muun muassa SRV Rakennuksella, Haltonilla ja Sweco Talotekniikalla.
Hän työskenteli vuosina 2019–2020 yksilönvapautta, vapaata yrittäjyyttä ja vapaita markkinoita tukevan Ajatuspaja Liberan sisältöjohtajana. Sammallahden työsuhde Liberassa päättyi lokakuussa 2020. Omien sanojensa mukaan hän luopui työstä, koska toimii aktiivisesti puoluepolitiikassa eikä pitänyt sitä asianmukaisena puoluepoliittisesti sitoutumattoman yhdistyksessä merkittävässä tehtävässä olevalta.
Sammallahti on ollut yksi vuonna 2013 perustetun Päivän Byrokraatti -blogin blogisisällöntuottajista. Hän bloggaa myös omalla nimellään ja tekee videoita YouTubeen. YouTubessa hänen kanavallaan on 20  300 tilaajaa ja hänen videonsa ovat keränneet n. 5,4 miljoonaa näyttökertaa. Videot ovat käsitelleet päivänpoliittisia aiheita; mm. Elokapinaa, soteuudistusta, talouspolitiikkaa sekä Alkon monopolia.
Sammallahti oli sekä kuntavaalien 2017 ja eduskuntavaalien 2019 yhteydessä virheellisesti kertonut olevansa koulutukseltaan diplomi-insinööri. Hän kuitenkin selvensi myöhennin suorittaneensa Suomessa rakennusalan AMK-insinöörin tutkinnon, ja saaneensa selville, että hänen pennsylvanialaisessa Widener-yliopistossa suorittamansa "master of engineering in civil engineering" -tutkinto rinnastuu suomalaiseen ylempään ammattikorkeakoulututkintoon eikä diplomi-insinöörin tutkintoon.
Näkemykset.
Arvot.
Sammallahti sijoittuu vaalikonevastausten perusteella oikeistoon. "Ylen" vaalikoneessa Sammallahti ei erotu vahvasti konservatiivina tai liberaalina. "Helsingin Sanomien" vaalikoneen käyttämällä GAL–TAN-jakaumalla Sammallahti on keskellä. HS:n vaalikoneeseen Sammallahden antamissa näkemyksissä korostuu voimakkaimmin oikeistolaiset mielipiteet. Sammallahti kuvaa itseään liberaaliksi. Hän on sekä markkina- että arvoliberaali. 
Sammallahti on kertonut, että eduskuntatyö tuo hänelle tarkoituksellisuutta elämään. Sammallahti on todennut, että "ei ole kaukaa haettua, että työ on uskontoni".
Talouspolitiikka.
Sammallahti kannattaa julkisen sektorin koon pienentämistä Suomessa leikkaamalla valtion ydintehtäviin kuulumattomia menoja. Liberan sisältöjohtajana hän laati vaihtoehtobudjetin, joka sisälsi 10 miljardin euron menoleikkausehdotukset. Sammallahti tukee sääntelyn vähentämistä, kuten Veikkauksen rahapelimonopolin purkamista ja alkoholisääntelyn vapauttamista, kritisoiden esimerkiksi alkoholijuomien myyntiaikarajoituksia ja Alkon toimintaa. Lisäksi Sammallahti on tunnettu perintöveron vastustaja, ja hän on ehdottanut sen korvaamista luovutusvoittoverolla Liberalla kirjoittamassaan pamfletissa. Vuoden 2023 eduskuntavaalikampanjassaan hän ilmoitti kannattavansa työn verotuksen poistamista.
Uskonto ja kirkko.
Sammallahti ei usko Jumalaan tai muihin korkeampiin voimiin. Kirkkojen yhteiskunnalliseen asemaan liittyen Sammallahti kannattaa evankelis-luterilaisen ja ortodoksisen kirkon verotusoikeuden poistamista sekä uskonnollisten yhdyskuntien muuttamista kansalaisjärjestöihin verrattaviksi yhdistyksiksi. Hän kannattaa myös hautaustoimen avaamista kilpailulle, uskonnolliseen yhdyskuntaan liittymisen ikärajan nostamista 18 vuoteen sekä uskonnonopetuksen korvaamista kaikille yhteisellä katsomusaineella, poistaen uskonnolliset elementit ja tilaisuudet koulujen toiminnasta. Hänen mielestään vapaapäivien säätämisellä ei tule olla yhteyttä kirkkolakiin.
Yksityiselämä.
Vuonna 2023 Sammallahti nousi uutisotsikoihin jäätyään kiinni ylinopeudesta puhuessaan puhelua autossaan. Sammallahden mukaan hän on ajanut ylinopeutta ja jäänyt kiinni vuonna 2006, 2020 sekä 2023. Lisäksi hän on ajanut ylinopeutta liikenneturvallisuuskameroihin, mutta kutsuu itse niitä "varoitusvälähdyksiksi". Joulukuussa 2024 Sammallahti sai 770 euron sakot Humppilassa ajettuaan 84 kilometriä tunnissa alueella, jonka nopeusrajoitus on 60 kilometriä tunnissa.